Lettie Fouché is tydens die Tweede Vryheidsoorlog in die Noordoos-Kaap gebore as ’n dogter van mnr. en mev. T.S. McDonald van Zastron in die Suidwes-Vrystaat. Sy het haar opleiding aan die Hoërskool Zastron en die Universiteit van Stellenbosch , waar sy in die vrouekoshuis Greylock was. Op universiteit het sy kunsvakke, musiek en sang studeer. Sy is in 1920 met Jim Fouché getroud, ’n boorling van Wepener, waar hy indertyd geboer het. Haar man was ’n jare lange lid van die Nasionale Party en stoere republikein. Nadat hy hom as adv. bekwaam het, het hy van 1954 tot 1959 as administrateur van die Oranje-Vrystaat gedien, toe hy tot die kabinet bevorder is as minister van verdediging. In 1966 het hy minister van landbou-tegniese dienste geword en in 1968 van waterwese. Nadat die aangewese staatspresident dr. Eben Dönges op 10 Januarie 1968 oorlede is voor hy ingehuldig kon word, is mev. Fouché se man in sy plek aangestel en ingehuldig op 10 April 1968. So het sy die tweede staatspresidentsvrou van Suid-Afrika geword, ’n rol wat sy van 1968 tot 1975 vervul het. Haar man was die enigste seremoniële staatspresident wat sy volle ampstermyn van sewe jaar uitgedien het.